Jesper Petersen (SF), 2008-11-28:
Jeg tror også, det er nødvendigt at få et mere demokratisk kontrolleret internationalt finansielt system for at undgå fremtidige finanskriser.
Men problemet bliver næppe løst med forslaget her, uanset hvor meget prunk eller ej der er i det.
Skatteministeren siger klart, at man virkelig skal være sikker på, at man vil starte virksomhed, når man anvender muligheden her, for ellers er der en meget stor strafafgift.
Er skatteministeren så ikke bange for den skattetænkning, der kan være, når man udmærket ved, man f.eks. på et tidspunkt skal overtage sine forældres landbrug, advokatpraksis, revisorvirksomhed, eller hvad det nu måtte være, mens det er sværere for andre at vide, om ideen nu holder hele vejen, og man skal begynde at anvende ordningen?
Er skatteministeren ikke bange for den skattetænkning, der kan opstå, fordi man slipper for at betale topskat, mens man skyder ind, og bruger pengene på noget, man uanset hvad ville have brugt dem på, når man overtager en forretning, så det bare koster skatteyderne penge, og vi ikke får flere virksomheder ud af det?
Med L 71 foreslås fradragsmulighederne i etableringskontoloven udvidet.
Der indføres en ny opsparingsordning i etableringskontoloven, en iværksætterkonto, og indskuddet på den konto kan fradrages ved opgørelsen af den personlige indkomst, og derfor kan indskuddet altså også fradrages i topskattegrundlaget fremover.
For topskattebetalere bliver skatteværdien op til ca. 59 pct., og det er altså for nogle skatteydere en attraktiv ordning at bruge for at slippe for at betale topskat.
I stedet for at der f.eks. er et ligningsmæssigt fradrag med en værdi på 33 pct. som hidtil, er det foreslået som fradrag i den almindelige indkomst, som altså gør ordningen til en rabatordning til visse topskatteydere.
Det varige provenutab ved udvidelse af etableringskontoordningen skønnes af ministeriet at være ca. 15 mio. kr. - altså mere end det, der egentlig var til rådighed i den globaliseringsaftale, der er indgået.
Så statskassen skal altså betale penge til topskatteydere, der ved hjælp af den her ordning kan trække penge fra i skat.
De penge kunne måske have været brugt bedre.
Måske fører det i virkeligheden bare til mere skattetænkning og til yderligere tab, så det er vigtigt, at vi får fulgt med i, hvordan den her ordning udnyttes, hvis det flertal, der tegner sig, ender med at vedtage lovforslaget.
Lovforslaget giver især personer med højindkomster forbedrede forhold.
Det er en oplagt mulighed for personer, der ved, at de skal overtage en advokatforretning, en revisorvirksomhed, et landbrug eller lignende, fordi de i årene op til overtagelsen så kan slippe for topskat, fordi de kan putte penge ind på den her ordning.
Er man tæt på pensionsalderen, kan ordningen også anvendes til at udsætte skattebetaling til pensionsalderen, hvor ens indkomst og dermed skattesats er mindre end på det tidspunkt, hvor indbetalingen foretages.
Spørgsmålet er, om det her forslag giver flere virksomheder eller bare mere skattetænkning.
Jeg vil gerne sige, at SF gerne vil skabe gode forhold for iværksætteri, det må man ikke misforstå.
Vi peger på flere offentlige midler til forskning, innovation, bedre uddannelsesmuligheder for iværksætterlystne, hjælp til at komme i gang og klare bureaukratiet, bogføringen og kontakten med det offentlige - alt det, der ikke er decideret virksomhedsrettet, men det bøvl, der er, når man starter ny virksomhed.
Det er forskellige måder at understøtte opstarten af nye forretninger på, og vi mener, de er mere målrettede og effektive metoder end de foreslåede i det her lovforslag, der i stedet i hvert fald har en risiko for at ende som en skatterabat til topskatteydere.
Socialdemokraternes ordfører var inde på vigtigheden af at følge med i brugen af ordningen, og skulle det føre til yderligere skattetænkning, så kan provenuberegningerne altså vise sig at være forkerte, på den måde at der er et større tab.
Den situation vil gøre, at vi selvfølgelig vil overveje vores stilling.
Vi vil følge meget tæt med i, hvordan den her ordning udnyttes, men umiddelbart er vi altså kritiske over for forslaget og bange for, at det bare vil føre til mere skattetænkning og ikke til mere iværksætteri.
Vi har nogle andre ideer i stedet for.